Fréttamannafundur vegna 67. þings Norðurlandaráðs | Tilkynningar um alþjóðastarf | Alþingi
Fréttamannafundur vegna 67. þings Norðurlandaráðs
Fréttamannafundur Íslandsdeildar Norðurlandaráðs vegna 67. þings Norðurlandaráðs verður haldinn í Alþingishúsinu miðvikudaginn 21. október kl. 12:00.
Höskuldur Þórhallsson, forseti Norðurlandaráðs og formaður Íslandsdeildar Norðurlandaráðs, mun kynna dagskrá 67. Norðurlandaráðsþings sem haldið verður í Hörpu 27.–29. október 2015. Meginþema þingsins er norræn framtíðarsýn og alþjóðamál. Fulltrúar á þinginu verða forsætisráðherrar, aðrir ráðherrar og þingmenn frá öllum norrænu ríkjunum og sjálfstjórnarsvæðunum.​ Höskuldur mun jafnframt kynna tillögur forsætisnefndar um breyttar áherslur í starfi Norðurlandaráðs. Verðlaun Norðurlandaráðs verða afhent í Hörpu 27. október kl. 19:30 og verðlaunaathöfnin send beint út í sjónvarpi á RÚV.
Meðal fundarefna og viðburða á Norðurlandaráðsþingi og í tengslum við það má nefna:
​Umræða um flóttamenn og viðbrögð Norðurlandaþjóðanna og annarra Evrópuþjóða verður mánudaginn 26. október kl. 16:00–17:30 í Kaldalóni í Hörpu. Norðurlandaráð hefur boðið tveimur sérfræðingum um málefni flóttamanna til fundarins og munu þeir leiða umræðuna og í kjölfarið verða umræður. Fyrirlesararnir eru Jean-Christophe Dumont frá OECD og Roderick Parkes frá stofnun Evrópusambandsins um rannsóknir í öryggismálum (European Union Institute for Security Studies).
Umræður norrænu forsætisráðherranna og leiðtoga Færeyja, Grænlands og Álandseyja verða í Silfurbergi þriðjudaginn 27. október kl. 14:45–16:30 um framtíðarsýn í norrænu samstarfi.
Verðlaunaafhending Norðurlandaráðs þriðjudaginn 27. október kl. 19:30 í Eldborg. Bein sjónvarpsútsending á RÚV.
Óundirbúinn fyrirspurnatími norrænu umhverfisráðherranna miðvikudaginn 28. október kl. 11–12. Gera má ráð fyrir umræðum m.a. um loftslagsmál og fyrirhugaða alþjóðlega loftslagsráðstefnu í París í desember.
Umræður með norrænu utanríkisráðherrunum um alþjóðamál verða 28. október kl. 14:00–16:30 ásamt Christian Friis Bach, framkvæmdastjóra efnahagsnefndar Sameinuðu þjóðanna. Meðal umræðuefna verða málefni Úkraínu, öryggismál og flóttamenn.
Allir fjölmiðlamenn, þurfa að skrá sig fyrir 23. október ætli þeir að sækja fundi Norðurlandaráðsþings í Hörpu og verðlaunaafhendinguna. Yfirlit yfir blaðamannafundi á Norðurlandaráðsþinginu.
Íslandsdeild Norðurlandaráðs skipa: Höskuldur Þórhallsson, formaður, Ólína Þorvarðardóttir, Elín Hirst, Róbert Marshall, Steingrímur J. Sigfússon, Valgerður Gunnarsdóttir og Vigdís Hauksdóttir.